#### Π Ρ Ο Σ Κ Λ Η Σ Η

**για εγγραφή στον ενιαίο κατάλογο προμηθευτών και παρεχόντων υπηρεσιών της Ειδικής Υπηρεσίας Διαχείρισης Προγράμματος «Τεχνική Βοήθεια και Υποστήριξη Δικαιούχων» και των Δικαιούχων του Προγράμματος «Τεχνική Βοήθεια και Υποστήριξη Δικαιούχων»**

Η Ειδική Υπηρεσία Διαχείρισης του Προγράμματος «Τεχνική Βοήθεια και Υποστήριξη Δικαιούχων» (εφεξής ΕΥΔ ΤεΒο), η οποία υπάγεται στην Εθνική Αρχή Συντονισμού του Υπουργείου Εθνικής Οικονομίας και Οικονομικών, στο πλαίσιο των ενεργειών υλοποίησης του παραπάνω Προγράμματος, καλεί τους ενδιαφερόμενους, που πληρούν τις κατωτέρω αναφερόμενες προϋποθέσεις, να υποβάλλουν αίτηση για την ένταξή τους στον ενιαίο κατάλογο προμηθευτών και παρεχόντων υπηρεσιών, (εφεξής Κατάλογος) σύμφωνα με τα προβλεπόμενα στην υπό στοιχεία 95393 ΕΞ 2024/16.07.2024 (Β’ 4313) απόφαση του Αναπληρωτή Υπουργού Εθνικής Οικονομίας και Οικονομικών «Ρύθμιση θεμάτων των προγραμμάτων δράσεων τεχνικής βοήθειας και διαδικασίες κατάρτισης και τήρησης των καταλόγων προμηθευτών και παρόχων υπηρεσιών ενεργειών τεχνικής βοήθειας και εξειδίκευση θεμάτων επιλογής αναδόχων για την υλοποίηση δράσεων Τεχνικής Βοήθειας» (εφεξής ΥΑ) και ιδίως τα άρθρα 5, 6, 7 και 8 αυτής.

Ο Κατάλογος θα χρησιμοποιηθεί για συμβάσεις προμηθειών & υπηρεσιών τεχνικής βοήθειας με τη διαδικασία και τους όρους που προβλέπονται στο άρθρο 119 του ν. 4412/2016 και το άρθρο 8 της ΥΑ. Για τις επιλέξιμες κατηγορίες δαπανών που προβλέπονται στην εν λόγω ΥΑ απευθύνεται πρόσκληση υποβολής προσφοράς σε έναν ή περισσότερους εγγεγραμμένους, οι οποίοι βάσει των στοιχείων του Καταλόγου είναι σε θέση να υλοποιήσουν με επάρκεια το υπό ανάθεση αντικείμενο. Στην πρόσκληση υποβολής προσφοράς θα προσδιορίζεται το φυσικό αντικείμενο των προμηθειών ή υπηρεσιών που θα ζητηθούν από το δυνητικό ανάδοχο, οι ειδικότεροι όροι και προδιαγραφές της σύμβασης και τα δικαιολογητικά και τα αποδεικτικά μέσα, τα οποία θα είναι σύμφωνα με το άρθρο [80](https://www.nomotelia.gr/nservice22/document?documentId=991864&partId=1581311) [του ν. 4412/2016](https://www.nomotelia.gr/nservice22/document?documentId=991864) (Α’ 147) και του άρθρου 8 παρ. 2 και 3 της ΥΑ και θα ζητείται η υποβολή τους πριν από την έκδοση της απόφασης ανάθεσης.

#### Όροι και προϋποθέσεις εγγραφής:

Δικαίωμα εγγραφής στον Κατάλογο έχει κάθε φυσικό ή νομικό πρόσωπο, της ημεδαπής ή της αλλοδαπής:

**(α)** εφόσον το φυσικό ή νομικό πρόσωπο πληροί, συζευκτικά, τις απαιτούμενες προϋποθέσεις προσωπικής κατάστασης, για την ανάληψη δημόσιας σύμβασης, που είναι ειδικότερα:

* η μη ύπαρξη αμετάκλητης καταδικαστικής απόφασης για συμμετοχή σε εγκληματική οργάνωση, ενεργητική δωροδοκία, απάτη, τρομοκρατικά εγκλήματα ή εγκλήματα συνδεόμενα με τρομοκρατικές δραστηριότητες, νομιμοποίηση εσόδων από παράνομες δραστηριότητες, παιδική εργασία και άλλες μορφές εμπορίας ανθρώπων, σύμφωνα με τα οριζόμενα στο άρθρο [73](https://www.nomotelia.gr/nservice22/document?documentId=991864&partId=1581304) παρ. 1 [του ν. 4412/2016](https://www.nomotelia.gr/nservice22/document?documentId=991864) (Α’ 147).
* η εκπλήρωση των ασφαλιστικών και των φορολογικών υποχρεώσεων του υποψηφίου, τόσο κατά το δίκαιο του τόπου εγκατάστασης, όσο και κατά το ελληνικό δίκαιο, σύμφωνα με το άρθρο 73 παρ. 2 περ. α και β και παρ. 2Α [του ν. 4412/2016](https://www.nomotelia.gr/nservice22/document?documentId=991864) (Α’ 147).

 **(β)** εφόσον το φυσικό ή νομικό πρόσωπο πληροί, συζευκτικά, τις απαιτούμενες προϋποθέσεις του άρθρου 73 παρ. 4 του Ν.4412/2016 που είναι ειδικότερα:

* η μη αθέτηση των ισχυουσών υποχρεώσεων που προβλέπονται στην παρ. 2 του άρθρου 18 του ν. 4412/2016 (Α’ 147),
* το ότι δεν τελεί υπό πτώχευση ή δεν έχει υπαχθεί σε διαδικασία ειδικής εκκαθάρισης ή δεν τελεί υπό αναγκαστική διαχείριση από εκκαθαριστή ή από το Δικαστήριο ή δεν έχει υπαχθεί σε διαδικασία πτωχευτικού συμβιβασμού ή δεν έχει αναστείλει τις επιχειρηματικές του δραστηριότητες ή δεν έχει υπαχθεί σε διαδικασία εξυγίανσης και δεν τηρεί τους όρους αυτής ή δεν βρίσκεται σε οποιαδήποτε ανάλογη κατάσταση προκύπτουσα από παρόμοια διαδικασία, προβλεπόμενη σε εθνικές διατάξεις νόμου,
* η μη ύπαρξη επαρκώς εύλογων ενδείξεων που οδηγούν στο συμπέρασμα ότι συνήψε συμφωνίες με άλλους οικονομικούς φορείς με στόχο τη στρέβλωση του ανταγωνισμού, με την επιφύλαξη της παρ. 3Γ του άρθρου 44 του ν. 3959/2011 (Α` 93), περί ποινικών κυρώσεων και άλλων διοικητικών συνεπειών,
* η δυνατότητα αποτελεσματικής θεραπείας με άλλα, λιγότερο παρεμβατικά μέσα, μιας κατάστασης σύγκρουσης συμφερόντων, κατά την έννοια του άρθρου 24 του ν. 4412/2016 (Α’ 147),
* η δυνατότητα θεραπείας, με άλλα λιγότερο παρεμβατικά μέσα, μιας κατάστασης στρέβλωσης του ανταγωνισμού κατά τα οριζόμενα στο άρθρο 48 του ν. 4412/2016 (Α’ 147),
* η μη επίδειξη σοβαρής ή επαναλαμβανόμενης πλημμέλειας κατά την εκτέλεση ουσιώδους απαίτησης στο πλαίσιο προηγούμενης δημόσιας σύμβασης, προηγούμενης σύμβασης με αναθέτοντα φορέα ή προηγούμενης σύμβασης παραχώρησης που είχε ως αποτέλεσμα την πρόωρη καταγγελία της προηγούμενης σύμβασης, αποζημιώσεις ή άλλες παρόμοιες κυρώσεις,
* το ότι δεν έχει κριθεί ένοχος εκ προθέσεως σοβαρών απατηλών δηλώσεων κατά την παροχή των πληροφοριών που απαιτούνται για την εξακρίβωση της απουσίας των λόγων αποκλεισμού ή την πλήρωση των κριτηρίων επιλογής, ότι δεν έχει αποκρύψει τις πληροφορίες αυτές ή είναι σε θέση να προσκομίσει τα δικαιολογητικά που απαιτούνται κατ’ εφαρμογή του άρθρου 79 του ν. 4412/2016 (Α’ 147),
* το ότι δεν επιχειρεί να επηρεάσει με αθέμιτο τρόπο τη διαδικασία λήψης αποφάσεων της Αναθέτουσας Αρχής, να αποκτήσει εμπιστευτικές πληροφορίες που ενδέχεται να αποφέρουν αθέμιτο πλεονέκτημα στη διαδικασία σύναψης σύμβασης ή να παράσχει με απατηλό τρόπο παραπλανητικές πληροφορίες που ενδέχεται να επηρεάσουν ουσιωδώς τις αποφάσεις που αφορούν στον αποκλεισμό, στην επιλογή ή στην ανάθεση,
* η μη διάπραξη σοβαρού επαγγελματικού παραπτώματος, το οποίο θέτει εν αμφιβόλω την ακεραιότητα του ως οικονομικού φορέα,
* η μη επιβολή σε βάρος του της κύρωσης του οριζόντιου αποκλεισμού από δημόσιες συμβάσεις, σύμφωνα με τις διατάξεις της κείμενης νομοθεσίας.

 **(γ)** εφόσον διαθέτει στοιχεία σχετικά με την **άσκηση της επαγγελματικής δραστηριότητας**, σύμφωνα με τα οριζόμενα στο άρθρο 75 του ν. 4412/2016 και μέχρι και την ημερομηνία υποβολής της αίτησης εγγραφής του, και ειδικότερα:

1. στην περίπτωση Νομικών Προσώπων, εφόσον διαθέτει:
* καταλληλότητα για την άσκηση της επαγγελματικής δραστηριότητας με εγγραφή σε ένα από τα επαγγελματικά ή εμπορικά ή επιστημονικά μητρώα που τηρούνται στο κράτος - μέλος εγκατάστασής του,
* εμπειρία στην υλοποίηση σχετικών ενεργειών, παρόμοιων με αυτές για τις οποίες αιτείται την εγγραφή στον Κατάλογο κατά την τελευταία τριετία (τουλάχιστον μία αντίστοιχη σύμβαση, ανεξαρτήτως προϋπολογισμού, κατά την τελευταία τριετία),
* τήρηση διαδικασιών προτύπων διασφάλισης ποιότητας, ασφάλειας, περιβαλλοντικής διαχείρισης κλπ
1. στην περίπτωση Φυσικών Προσώπων, εφόσον διαθέτει:
* καταλληλότητα για την άσκηση της επαγγελματικής δραστηριότητας με εγγραφή σε ένα από τα, αρμόδια κατά περίπτωση, επαγγελματικά ή επιστημονικά μητρώα που τηρούνται στο κράτος - μέλος εγκατάστασής του, αν απαιτείται για την άσκηση του σχετικού επαγγέλματος,
* εμπειρία στην υλοποίηση σχετικών ενεργειών, παρόμοιων με αυτές για τις οποίες αιτείται την εγγραφή στον Κατάλογο κατά την τελευταία τριετία (τουλάχιστον μία αντίστοιχη σύμβαση, ανεξαρτήτως προϋπολογισμού, κατά την τελευταία τριετία).

#### Απαιτούμενα δικαιολογητικά:

Για την υποβολή υποψηφιότητας εγγραφής στον Κατάλογο απαιτείται να υποβληθούν τα ακόλουθα δικαιολογητικά:

1. Αίτηση εγγραφής, υπόδειγμα της οποίας επισυνάπτεται στο Παράρτημα ΙΙΑ της παρούσας, με την επωνυμία, έδρα, στοιχεία επικοινωνίας, την εκπροσώπηση στις περιπτώσεις νομικών προσώπων, τις δράσεις Τεχνικής Βοήθειας στις οποίες επιθυμεί να εγγραφεί, το αντικείμενο δραστηριοποίησης των ενδιαφερομένων, το οποίο θα πρέπει να είναι συναφές με το αντικείμενο των συμβάσεων/ενεργειών Τεχνικής Βοήθειας, όπως αυτές αναφέρονται αναλυτικά στο Παράρτημα Ι της παρούσης.

Η αίτηση εγγραφής θα πρέπει να συνοδεύεται:

**α)** από βεβαίωση εγγραφής στο εμπορικό & βιομηχανικό ή επαγγελματικό κλπ επιμελητήριο, έκδοσης του έτους υποβολής της αίτησης εγγραφής στον Κατάλογο (ή από πρόσφατη εκτύπωση μητρώου από την ΑΑΔΕ - Βεβαίωση Τρέχουσας Εικόνας Οντότητας/Επιχείρησης), όπου θα εμφαίνονται τα στοιχεία της επιχείρησης καθώς και η Βεβαίωση Τρέχουσας Εικόνας Δραστηριοτήτων με τους αντίστοιχους ΚΑΔ. Δεν επιτρέπεται η αίτηση εγγραφής να περιέχει κατηγορία ενεργειών Τεχνικής Βοήθειας, για την οποία δεν υπάρχει στην βεβαίωση εγγραφής στο επιμελητήριο ή αντίστοιχη δραστηριότητα στην εκτύπωση μητρώου από την ΑΑΔΕ.

 **β)** από πιστοποιητικό ΓΕΜΗ (μεταβολών/εκπροσώπησης), έκδοσης εντός του τελευταίου τριμήνου, από το οποίο να προκύπτει ποιος ή ποιοι εκπροσωπούν και δεσμεύουν τον ανάδοχο ή αντίγραφο έναρξης δραστηριότητας επί ατομικών επιχειρήσεων.

**γ)** από άλλα νομιμοποιητικά έγγραφα σύστασής του (όπως καταστατικά, ΦΕΚ κλπ).

1. Το Ευρωπαϊκό Ενιαίο Έντυπο Σύμβασης (ΕΕΕΣ) του άρθρου 79 του Ν.4412/2016 σύμφωνα με το επισυναπτόμενο του Παραρτήματος ΙΙΙ της παρούσας, το οποίο ισοδυναμεί με ενημερωμένη υπεύθυνη δήλωση με τις συνέπειες του ν. 1599/1986 (Α΄75) και στο οποίο αφενός: (i) βεβαιώνονται τα στοιχεία της προσωπικής κατάστασης των υπόχρεων και τα στοιχεία που αφορούν στους λόγους αποκλεισμού του άρθρου 73 του ν. 4412/2016 των φυσικών ή νομικών προσώπων, έτσι ώστε να διασφαλίζεται ότι δεν συντρέχουν λόγοι αποκλεισμού και ταυτόχρονα να μπορούν να επικαλεσθούν και τυχόν μέτρα προς αποκατάσταση της αξιοπιστίας τους και αφετέρου (ii) βεβαιώνεται η αλήθεια και ακρίβεια των δηλούμενων στοιχείων στην αίτηση εγγραφής και κυρίως όσον αφορά την άσκηση επαγγελματικής δραστηριότητας και τις τεχνικές και επαγγελματικές ικανότητες.

Ο οικονομικός φορέας/υποψήφιος δύναται να διευκρινίζει τις δηλώσεις και πληροφορίες που παρέχει στο ΕΕΕΣ με συνοδευτική υπεύθυνη δήλωση, την οποία υποβάλλει μαζί με το ΕΕΕΣ. Η συνοδευτική υπεύθυνη δήλωση υπογράφεται σύμφωνα με όσα προβλέπονται στο άρθρο 79Α, περί υπογραφής του Ευρωπαϊκού Ενιαίου Εγγράφου Σύμβασης και συγκεκριμένα:

Κατά την υποβολή του Ευρωπαϊκού Ενιαίου Εγγράφου Σύμβασης (ΕΕΕΣ), καθώς και της πιθανής συνοδευτικής υπεύθυνης δήλωσης, είναι δυνατή, με μόνη την υπογραφή του κατά περίπτωση εκπροσώπου του οικονομικού φορέα, η προκαταρκτική απόδειξη μη ύπαρξης των λόγων αποκλεισμού που αναφέρονται στην παρ. 1 του αρ. 73 του ν. 4412/2026, για το σύνολο των φυσικών προσώπων που είναι μέλη του διοικητικού, διευθυντικού ή εποπτικού οργάνου του ή έχουν εξουσία εκπροσώπησης, λήψης αποφάσεων ή ελέγχου σε αυτόν.

Ως εκπρόσωπος του οικονομικού φορέα, νοείται ο νόμιμος εκπρόσωπος αυτού ή το ίδιο το φυσικό πρόσωπο (όπου υποβάλει αίτηση φυσικό πρόσωπο), όπως προκύπτει από το ισχύον καταστατικό ή το πρακτικό εκπροσώπησής του, κατά τον χρόνο υποβολής της αίτησης εγγραφής στον Κατάλογο ή το αρμοδίως εξουσιοδοτημένο φυσικό πρόσωπο να εκπροσωπεί τον οικονομικό φορέα για διαδικασίες σύναψης συμβάσεων.

Σημειώνεται ότι, το ΕΕΕΣ σε κάθε περίπτωση αφορά, ανεξαρτήτως τυχόν ειδικότερης πληρεξουσιότητας, α) τους ομόρρυθμους εταίρους και διαχειριστές Ο.Ε. και Ε.Ε. β) διαχειριστές Ε.Π.Ε./Ι.Κ.Ε. γ) Πρόεδρο και Διευθύνοντα Σύμβουλο Α.Ε. καθώς και όλων των μελών του Δ.Σ. αυτής δ) τους νόμιμους εκπροσώπους κάθε άλλου νομικού προσώπου

1. Για την απόδειξη της εμπειρίας στην υλοποίηση ενεργειών Τεχνικής Βοήθειας, παρόμοιων με αυτές για τις οποίες αιτείται την εγγραφή στον Κατάλογο κατά την τελευταία τριετία υποβάλλεται, πίνακας με τις συμβάσεις υπηρεσιών / προμηθειών που έχουν εκτελέσει, σύμφωνα με το παρακάτω υπόδειγμα:

|  |  |  |  |  |  |
| --- | --- | --- | --- | --- | --- |
| **Α/Α** | **ΦΟΡΕΑΣ** | **ΣΥΝΤΟΜΗ ΠΕΡΙΓΡΑΦΗ ΤΗΣ ΣΥΜΒΑΣΗΣ** | **ΔΙΑΡΚΕΙΑ ΕΚΤΕΛΕΣΗΣ ΣΥΜΒΑΣΗΣ****(από – έως)** | **ΣΥΝΟΛΙΚΗ ΑΞΙΑ ΣΥΜΒΑΣΗΣ** | **ΣΤΟΙΧΕΙΑ ΑΠΟΔΕΙΚΤΙΚΟΥ ΟΡΘΗΣ ΥΛΟΠΟΙΗΣΗΣ ΤΗΣ ΣΥΜΒΑΣΗΣ** |
|  |  |  |  |  |  |
|  |  |  |  |  |  |

Όπου «ΑΠΟΔΕΙΚΤΙΚΟ ΟΡΘΗΣ ΥΛΟΠΟΙΗΣΗΣ» είναι:

Α) Αν οι αποδέκτες των συμβάσεων είναι φορείς του δημόσιου ή του ευρύτερου δημόσιου τομέα, η παροχή των παραπάνω υπηρεσιών αποδεικνύεται με σχετικές βεβαιώσεις ή πρωτόκολλα παραλαβής ή πιστοποιητικά τα οποία έχουν εκδοθεί ή θεωρηθεί από την αρμόδια αρχή. Σε περίπτωση που αυτό δεν είναι δυνατό, Υπεύθυνη Δήλωση του αιτούντος και προσκόμιση της σχετικής έγγραφης σύμβασης, των τιμολογίων και των τεκμηριωτικών στοιχείων πληρωμής.

Β) Αν ο αποδέκτης είναι ιδιώτης, ως στοιχείο τεκμηρίωσης υποβάλλεται υπεύθυνη δήλωση είτε του ιδιώτη όπως εκπροσωπείται από το Νόμιμο Εκπρόσωπο, είτε του αιτούντος οικονομικού φορέα, συνοδευόμενη από αντίγραφο της σύμβασης ή του σχετικού παραστατικού.

#### Υποβολή υποψηφιότητας - δικαιολογητικών – Επικαιροποίηση στοιχείων

#### Τα ανωτέρω δικαιολογητικά (αίτηση εγγραφής, ΕΕΕΣ, Υπεύθυνες Δήλωσεις, κλπ) αποστέλλονται µέσω ηλεκτρονικού ταχυδρομείου ψηφιακά υπογεγραµµένα (στην ηλεκτρονική δ/νση: tebo@minfin.gr). Αν τα παραπάνω δεν είναι ψηφιακά υπογεγραμμένα αποστέλλονται µέσω ταχυδρομείου ή ταχυμεταφοράς ή κατατίθενται αυτοπροσώπως στην έδρα της ΕΥΔ Τε.Βο. (Νίκης 10, 6ος όροφος, 105 63 Αθήνα), εργάσιμες ημέρες και ώρες 11.00 – 16.00.

#### Σε περίπτωση υποβολής αίτησης από αλλοδαπές επιχειρήσεις, οι οποίες έχουν δικαίωμα συμμετοχής σε δημόσιες συμβάσεις κατά το άρθρο 25 του ν. 4412/2016 θα πρέπει όλα τα έγγραφα να συνοδεύονται από επίσημη μετάφραση στην ελληνική γλώσσα.

#### Αρμόδια διοικητική μονάδα για την δημιουργία, τήρηση και επικαιροποίηση του ενιαίου καταλόγου είναι η Μονάδα Δ’ (Τεχνική Βοήθεια – Υποστήριξη) της ΕΥΔ ΤεΒο, συνεπικουρούμενη για τις δράσεις Πληροφόρησης και Επικοινωνίας από την μονάδα Δ΄ (Προβολή και Επικοινωνία) της ΕΥΣΣΑΕ.

#### Η Μονάδα Δ’ της ΕΥΔ Τε.Βo. έχει δημιουργήσει και επικαιροποιεί όποτε αυτό προβλέπεται από την ΥΑ, για τις δράσεις Τεχνικής Βοήθειας του Παραρτήματος Ι της παρούσας τον ενιαίο κατάλογο προμηθευτών και παρεχόντων υπηρεσιών τεχνικής βοήθειας. Η εγγραφή στον Κατάλογο συνιστά προαπόδειξη μη συνδρομής λόγου αποκλεισμού και πλήρωσης των κριτηρίων ποιοτικής επιλογής, ήτοι καταλληλόλητας, τεχνικής/επαγγελματικής ικανότητας για την ανάληψη συγκεκριμένης κατηγορίας συμβάσεων.

#### Σημειώνεται ότι οι προηγούμενοι κατάλογοι της Ειδικής Υπηρεσίας Στρατηγικής Σχεδιασμού & Αξιολόγησης (ΕΥΣΣΑ) που έχουν συγκροτηθεί με τις αποφάσεις υπ΄ αρ. 104765/16.10.2019 και υπ΄ αρ. 108409/24.10.2019 ενσωματώνονται στον παρόντα κατάλογο, πλην όμως τα εγγεγραμμένα σε αυτούς φυσικά ή νομικά πρόσωπα καλούνται μέχρι 30.11.2025 να επικαιροποιήσουν τα στοιχεία τους υποβάλλοντας αίτηση σύμφωνα με το (ΠΑΡΑΡΤΗΜΑ IΙΒ) στην οποία θα επισυνάπτονται:

#### α) το Ευρωπαϊκό Ενιαίο Έγγραφο Σύμβασης (ΕΕΕΣ) σύμφωνα με το ΠΑΡΑΡΤΗΜΑ ΙΙΙ.

#### β) η βεβαίωση εγγραφής τους στον προηγούμενο κατάλογο προμηθευτών.

#### Σε περίπτωση που μέχρι 30.11.2025 δεν αποστείλουν τα παραπάνω στοιχεία τα εγγεγραμμένα φυσικά ή νομικά πρόσωπα θα διαγραφούν από τον κατάλογο, για τον οποίο δεν προέβησαν στην διαδικασία επικαιροποίησης.

#### Σε περίπτωση που οικονομικός φορέας εγγεγραμμένος στους παραπάνω καταλόγους αιτείται εγγραφή σε διαφορετικές δράσεις Τεχνικής Βοήθειας, πρέπει να υποβάλει το σύνολο των δικαιολογητικών που προβλέπονται στην ενότητα «Απαιτούμενα Δικαιολογητικά» για την εκ νέου εγγραφή του στον Κατάλογο.

#### Σε περίπτωση μεταβολής στοιχείων, οι εγγεγραμμένοι στον Κατάλογο θα πρέπει να ενημερώνουν σχετικά την ΕΥΔ ΤεΒο και να επικαιροποιούν τα στοιχεία στα οποία έχουν επέλθει οι αλλαγές εντός προθεσμίας ενός (1) μηνός από την επέλευση αυτών, υποδεικνύοντας συγχρόνως και το σημείο αναφοράς του σχετικού στοιχείου στο ΕΕΕΣ, άλλως θα διαγράφονται από τον Κατάλογο. Επίσης, εάν διαπιστωθεί απόκλιση των δηλωθέντων στον Κατάλογο στοιχείων εγγεγραμμένου φορέα που θα επιλεγεί κατόπιν διαδικασιών ανάθεσης προμηθειών/υπηρεσιών και προ της τελικής ανάθεσης δίχως την προηγούμενη, κατά τα προαναφερόμενα, ενημέρωση της ΕΥΔ ΤεΒο, ο φορέας θα διαγραφεί από τον εν λόγω Κατάλογο.

#### Επιπροσθέτως σύμφωνα µε την παρ. 7 του άρθρου 6 της υπ’ αρ. 95393/2024 ΥΑ (Β’ 4313) Απόφασης όλα τα φυσικά ή νομικά πρόσωπα που συµµετέχουν στον κατάλογο προµηθευτών/ παρόχων υπηρεσιών ενεργειών Τεχνικής Βοήθειας της ΕΥ∆ ΤεΒο υποχρεούνται τον Δεκέμβριο του 2026 να υποβάλουν επικαιροποιηµένα τα στοιχεία τους στην ΕΥ∆ ΤεΒο. Η επικαιροποίηση γίνεται με την υποβολή εκ νέου του ΕΕΕΣ. Σε διαφορετική περίπτωση θα διαγράφονται από τον κατάλογο.

#### Η διαγραφή από τον Κατάλογο δεν αφαιρεί το δικαίωμα των φυσικών ή νοµικών προσώπων να εγγραφούν εκ νέου στον κατάλογο της ΕΥ∆ ΤεΒο, ακολουθώντας όµως την αρχική διαδικασία εγγραφής.

#### Προστασία προσωπικών δεδομένων

Η ΕΥΔ Τε.Βο. ενημερώνει το φυσικό πρόσωπο ή τον νόμιμο εκπρόσωπο που υπογράφει τα έγγραφα της υποψηφιότητας, ότι η ίδια ή και τρίτοι, κατ’ εντολή και για λογαριασμό της, θα επεξεργάζονται προσωπικά δεδομένα που περιέχονται στους φακέλους των υποψηφιοτήτων και τα αποδεικτικά μέσα, τα οποία υποβάλλονται σε αυτούς, στο πλαίσιο της παρούσας Πρόσκλησης, για το σκοπό της αξιολόγησης των υποψηφίων συμμετεχόντων σε αυτήν, , λαμβάνοντας κάθε εύλογο μέτρο για τη διασφάλιση του απόρρητου και της ασφάλειας της επεξεργασίας των δεδομένων και της προστασίας τους από κάθε μορφής αθέμιτη επεξεργασία, σύμφωνα με τις διατάξεις της κείμενης νομοθεσίας περί προστασίας προσωπικών δεδομένων, κατά τα αναλυτικώς αναφερόμενα στην αναλυτική ενημέρωση που επισυνάπτεται στην παρούσα ως Παράρτημα ΙV.